Fada a yi wa nɔ̌ŋ dzād bídí á mɔ́, bídí bí ósú yā ō hə́ kwé, a bədé dzɔ̄ âlatâr Ǹtí Zambá á yób. 5Wǎmēn ó kɔ̄bɔgɔ á mís mə́ Ńtí Zambá woe nâ: “Tará á ngābə́ ndə́ŋə́ ndəŋə mǎn Araméa[1], ńdɔ a ngāsigi Égîptɛn, a tɔbɔ́ wē ai mǎn ndâ bod woé, ńdɔ̄ bə́ ngávú, bə́ ńtɔ̄á mod ewólō áyɔŋ, mod etítíb áyɔŋ. 6Ńdɔ Egîptɛn bə́ ngáfudi bíā mɔ́ á nyɔ́l, bə́ ngan­də́gələ bíā, bə́ tíbili bía, bə́ kāā bía mim̀bəgə mí tɔ̄á éyə̄gan ádǐd. 7Ńdɔ bǐ ngáyón Ńtī Zambá bətará á mís, nyé a wógó bíā kíŋ, a bəbə́ éngɔ̄ngɔ́l ényiŋ dzáán, ai mətúg máán, ai miǹdzǔg myáán. 8Ńdɔ Ǹtondôbə a ngákúlī bíā Égîptɛn ai ngul m̀bɔ́­ ńnómo woé, ǹnam ósə̄ ó mbádaga, á zāŋ məsimbá ai biyə̌ŋ bí mam; 9a nyílí bíā ńnam ví, a və́ə́ bíā é sí nyī, é sí yǎ yāfúguzu ai mənyáŋ ai wé. 10Étɔ̄ā dzī hḿ, mazu wa túnī bídí bí ósú yā mə̄ hə́ kwé é sí yǎ ó ngāvə́ mā, ǎ Ńtondôbə[2] ”. O tə́lé dzād bídí á mís mə́ Ńtondôbə Zambá woe, o lábán á sí, ǒ ngalugu Ǹtondôbə Zambá woe, 11ǒ ngatag ai míḿbəmbə mí byə́m mísə̄ yā Ńtondôbə a və́ wā, ai wǎ ai bod bə́sə̄ yā ndá dzóe, ai mǎn Lévi, ai ǹtɔbɔ̌ yā ó tɔ̄á ábə wa.